陆机
挽歌诗
卜择考休贞。嘉命咸在兹。
夙驾警徒御。结辔顿重基。
龙被广柳。前驱矫轻旗。
殡宫何嘈嘈。哀响沸中闱。
中闱且勿讙。听我薤露诗。
死生各异伦。祖载当有时。
舍爵两楹位。启殡进灵轜。
饮饯觞莫举。出宿归无期。
帷衽旷遗影。栋宇与子辞。
周亲咸奔凑。友朋自远来。
翼翼飞轻轩。骎骎策素骐。
按辔遵长薄。送子长夜台。
呼子子不闻。泣子子不知。
叹息重榇侧。念我畴昔时。
三秋犹足收。万世安可思。
殉没身易亡。救子非所能。
含言言哽咽。挥涕涕流离。